**Jarné zasadnutie výboru ETUCE**

V dňoch 20. – 21. marca 2023 sa členovia výboru ETUCE (európsky odborársky výbor pre vzdelávanie) zišli v Bruseli na svojom jarnom zasadnutí. Prijali stanovisko k využívaniu umelej inteligencie pri vzdelávaní a stanovili priority na nadchádzajúce mesiace vrátane spustenia kampane ETUCE na zvýšenie atraktivity učiteľského povolania.

Prezident ETUCE Larry Flanagan stretnutie otvoril príhovorom, v ktorom vyzdvihol vytrvalosť členských organizácií pri rokovaniach na národnej úrovni a zdôraznil požiadavku, aby vlády dôraznejšie riešili krízu životných nákladov, ktorá postihuje aj učiteľov a nepedagogických zamestnancov a aby zvyšovali povedomie verejnosti o akútnom nedostatku učiteľov v celej Európe.

Jedným z hlavných bodov programu bola prezentácia prof Howarda Stevensona z Nottinghamskej univerzity o výsledkoch výskumu spoločného projektu týkajúceho sa atraktivity učiteľského povolania. Výsledky výskumu a informácie získané od členov výboru ETUCE budú použité v rámci pripravovanej celoeurópskej kampane na zvýšenie atraktivity učiteľského povolania, ktorá je založená na 10 kľúčových bodoch:

* Zabezpečiť profesijnú autonómiu a akademickú slobodu
* Prispieť ku spolupráci pri riadení výchovno-vzdelávacích zariadení
* Poskytovať dôstojné platy vrátane odstránenia akýchkoľvek platových nerovností
* Zabezpečiť udržateľné pracovné podmienky s dôrazom na blaho učiteľov
* Kontrolovať nadmernú pracovnú záťaž a pracovný čas
* Vytvoriť kvalitný systém vstupovania nových a udržania existujúcich učiteľov
* Zabezpečiť možnosti na kvalitné a inkluzívne adaptačné vzdelávanie a kontinuálny profesijný rozvoj
* Zaoberať sa výzvami v oblasti rovnosti a rôznorodosti v učiteľskej profesii
* Podporovať sociálny dialóg a prispievať k zvyšovaniu jeho úrovne
* Zvyšovať status učiteľskej profesie v spoločnosti

Kampaň ETUCE schválila na svojom marcovom rokovaní aj rada zväzu s tým, že podrobnejšie aktivity na jej realizáciu budú rozpracované na rokovaniach profesijných sekcií.

Členom výboru bol prezentovaný rozsiahly prehľad o najnovšom vývoji v oblasti vzdelávania a odbornej prípravy v EÚ, vrátane priorít švédskeho predsedníctva, európskeho vzdelávacieho priestoru, programu Erasmus+ a Európskeho roka zručností s osobitným zreteľom na vysokoškolské vzdelávanie a výskum. Zástupcovia odborových zväzov dostali informácie o plánoch Európskej komisie na vytvorenie právnych nástrojov s cieľom regulovať používanie umelej inteligencie v sektore vzdelávania. Členovia výboru tiež vyjadrili svoju pokračujúcu solidaritu s kolegami na Ukrajine a podporili úsilie ETUCE monitorovať situáciu v krajinách s najväčším počtom odídencov.

Zapísal: Juraj Stodolovský, vedúci Úradu zväzu